
מניעת תמנע 
אורי מייטליס
שיח לשבת וישלח
             וְתִמְנַע הָיְתָה פִילֶגֶשׁ לֶאֱלִיפַז בֶּן עֵשָׂו וַתֵּלֶד לֶאֱלִיפַז אֶת עֲמָלֵק... וַאֲחוֹת לוֹטָן תִּמְנָע

לגלג מנשה בן חזקיה ואמר, שמשה רבינו שלא לצורך כתב דברים שונים בתורה. למאי נפקא מינה, שאל, יחוסה ומעשיה של תמנע?

ענתה לו הגמרא
 שדוקא דברים חשובים מאוד לומדים ממקראות אלו. תמנע בת מלכים היתה,
 רצתה להתגייר, באה לאבותינו – אברהם יצחק ויעקב – ולא קיבלוה. היא לא ויתרה וביקשה להיעשות קרובת משפחתם בכל מחיר – גם במחיר היותה שפחה. הלכה לה לשמש כפילגש לאליפז בן עשיו בן יצחק, והרתה ממנו את עמלק – זה שהצר לנו רבות. ולמה? כי האבות לא היו צריכים להרחיקה כשבאה להתגייר.

אז מדוע לא קיבלוה? נשאל אנו. מדוע לא נעשה אותו המעשה שהיה עשוי למנוע צרות גדולות לעם ישראל – את  צרותיו של עמלק, שלא זו בלבד שאותו עמלק היה עם שהציק לנו רבות אלא אף נעשה לארכיטיפ שמשמש כ'דעת דקליפה'
 ושמכניס בנו ספקות
 בעבודתנו השלימה?

היעב"ץ בהגהותיו לגמרא מסביר שלמעשה האבות נהגו נכון מבחינה הלכתית, שהרי גיור לשם חיתון אין אנו מקבלים ואף בדיעבד ספק אם חל במקרה שכזה 'חלות שם גיור' – ויתכן שזו הייתה כוונתה של תמנע:

ונראה דה"ט שלא קיבלוה, דשמא לא רצתה להתגייר אלא על מנת שישאנה אחד מהם לאשה, ולא הויא בכלל גרי אמת, וכענין שאמרו שאין מקבלין גרים בימי דוד ושלמה, ולדברי ר' נחמיה אף בדיעבד לא הויא גיורת.

גם לפי האר"י נראה שליעקב הייתה סיבה מוצדקת שלא לקבל את תמנע לעם ישראל – אלא שטעם זה בא מכיוון אחר, הפעם, לא בגלל כוונותיה דווקא אלא בגלל מהותה. אלא שלמרות הסיבה הזו, מסתבר שיעקב אבינו כן היה צריך לגיירה, וזאת מכיוון שעל אף מהותה הבעייתי, שורשה האמתי הוא כולו קודש:

תמנע אחות לוטן לא רצה יעקב לישאנה לפי שהיא תכלית הדינין... ובזה תבין מה שאמרו חז"ל על 'ותמנע היתה פילגש לאליפז בן עשו' – כי תמנע בת מלכים הייתה ובאת להתגייר לפי ששורשה מן הקדושה אלא שלהיותה חיצונה מאוד כנזכר לכן נאחזו בה הקליפות והייתה בת גויים, מזרע עשו החוי, מזרע כנען. ולכן יעקב לא רצה לקבלה כנזכר ואז הלכה ונדבקה בזרעו של עשו והייתה פילגש לאליפז בן עשו, ונענש יעקב ויצא ממנה עמלק שהציר את ישראל, לפי שהיה ראוי לקבלה ולגיירה ולתקנה ולהחזירה אל שורשה בקדושה, כי בת זוגו הייתה כמו לאה בת לבן.
 

למרות מה שנראה – למרות אופייה, מהותה, הקליפות שסובבוה ולמרות שנראה היה שרצונה להתגייר הוא לשם חיתון ולא לשם שמים – צריך היה יעקב לקבל את תמנע, לגיירה ולישא אותה. 

אבל, תשאל השאלה: הרי קיימא לן ש"רעה אחר רעה תבא למקבלי גרים",
 ולכן, עלינו לחקור, מדוע, מחד, ישנו עניין לגייר את תמנע, ומנגד, חז"ל מזהירים אותנו כל כך מהסכנה בקבלת גרים לא ראויים (כדוגמתה)? 

ר"י, בתוספות על אזהרת חז”ל זו, מביא את הקריטריונים מתי אזהרה זו של חז"ל תקפה, ומתי אדרבא, חייבים אנו לקבל גרים ותמנע בתוכם. וכך הוא כותב בדבר תקפותה של אזהרת חכמים:

דהיינו היכא שמשיאין אותן להתגייר או שמקבלים אותם מיד. אבל אם היו מתאמצים להתגייר, יש לנו לקבלם, שהרי מצינו שנענשו אברהם יצחק ויעקב שלא קבלו לתמנע שבאת להתגייר והלכה והיתה פילגש לאליפז בן עשו, ונפק מינה עמלק דצערונהו לישראל.

מאותו רגע שהגוי מתאמץ באמת להתגייר, מסביר ר"י, לא חלה עליו אזהרת חז"ל ש"רעה אחר רעה תבוא למקבלי גרים", אלא אדרבא, שומא עלינו לקבלו, זאת בוודאי אם איננו רוצים להרבות 'עמלקים' בעולם. תמנע התאמצה מספיק כדי שיקבלוה. לכן, למרות הנסיבות המחשידות, צריכים היו האבות לקבלה ולגיירה.

לכן, בסיכומו של עניין, כדי לקבל גר אנו צריכים לראות את מאמציו הרבים ואת רצונו החזק להיכנס אל עמינו – או אז יתברר ששורשו מן הקדושה ולכן זקוקים אנו להשיבו לשם, כפי שמצינו אצל תמנע "ששורשה מן הקדושה" ולכן "היה ראוי לקבלה ולגיירה ולתקנה ולהחזירה אל שורשה בקדושה". 

תנאי הכרחי לדעת רוב הפוסקים, כדי להתחיל בכלל לדון באפשרות גיורו של הגר, הוא: כנות מלאה בקבלת עול מצוות. ולתמנע, סכום המצוות אותם הייתה צריכה לקבל, זעום היה
 - הרי מדברים אנו בטרם מתן תורה. ולכן השאלה האם לאחר גיורה הייתה היא מקיימת את כל מצוות, מסתמא כמעט ולא נשאלה. 

וכיום? כיום זאת השאלה הנשאלת ביותר בשאלת קבלת הגרים. האם המוני הגרים בעלי האינטרס – אינטרס של חיתון, או אינטרס כלכלי, חברתי או אפילו לאומי או משפחתי – באמת מקבלים עליהם עול מצוות בכנות. הסטטיסטיקה פוסקת שלא, אך כנגדה בא הרב ישראל רוזן וטוען שאין ההלכה סטטיסטיקה כלל ועיקר.

אך היום הבעיה היא אחרת. גר הרוצה להתגייר במדינת ישראל, אם בעל אינטרס הוא – חיתוני או משפחתי – האינטרס יהווה לו עילה מספקת להתגייר, על אף שלדעת כולי עלמא גר לשם חיתון – גר בדיעבד הוא, וגם זאת כמובן בתנאי שיקבל עול מצוות בכנות. אך גרי הצדק האמיתיים בעלי האינטרס הכי גדול, הרי הוא: 'לחסות תחת כנפי השכינה' – אלו יתקלו בקשיים ביורוקרטיים מול משרד הפנים וועדת החריגים של בתי הדין המיוחדים לגיור. זכו – ילכו להתגייר ב'בית דין צדק בני ברק' בראשות הרב קרליץ הכפופה אך ורק להלכה. (וגם לאחר הגיור המהודר הזה ימשיכו ויעברו מסכת קשיים לעתים בלתי פתירה כדי לקבל הכרה של הגיור שלהם מן 'המדינה'). לא זכו – יתכן וידבקו בזרעו של עשו. ואז, מי יודע מה יצא משידוך זה?          

�	בראשית לו, יב; כב. 


�	סנהדרין צט, ע"ב. 


�	כמו שכתוב (בראשית לו, כט;מ):  "אלוף לוטן... אלוף תמנע".


�	ראה: 'דרך מצותיך' לאדמו"ר הצמח צדק, 'מצות זכירת ומחיית עמלק'.


�	'עמל"ק' עולה בגימטריה 'ספק' כידוע. 


�	שער המצוות, פרשת שופטים.


�	יבמות כט, ע"ב.


�	שבע מצוות בני נח שגם ככה כל הגויים חייבים בהן, ומצוות מילה שגם ככה כאשה היא אינה מצווה בה. אולי המצווה בה היא בכל זאת תתחייב יהיה האיסור לעבוד 'ע"ז בשיתוף'? וצ"ע.

